I juni rejste politiet sigtelse mod tre teenagedrenge fra Kokkedal for at have voldtaget en 14-årig pige, og hvis der er sket det, som der står i sigtelsen, så er den ord for ord og i sit på én gang krogede og nøgterne politisprog udtryk for, at noget er fundamentalt galt med drengene.

De er opvokset i Danmark, men er alle af anden etnisk herkomst. I sigtelsen står der:

»Anklagede A, B og C for voldtægt efter straffelovens §216 stk. 1 nummer 1, ved i tidsrummet mellem klokken cirka 20.00 og cirka 21.00 ved en adresse i Egedalsvænge i forening og efter forudgående aftale ved den i situationen underliggende trussel om vold at have tiltvunget sig samleje med person D, idet person A, efter at have skaffet sig adgang til forurettedes bopæl, sammen med person C førte forurettede ind på hendes værelse, hvor person A mod hendes vilje lagde hende ned på sengen og afklædte hende, hvorefter person A tiltvang sig samleje med hende, selv om hun flere gange sagde nej. Alt imens person C filmede samlejet på sin mobiltelefon, og person B sad i stuen og holdt vagt«.